Dis dalk weer binnekort ‘ligte uit’Argieffoto ter illustrasie. (Foto: Janosch Diggelmann/Unsplash) Eskom het Maandag gewaarsku dat beurtkrag dalk op kort kennisgewing ingestel kan word aangesien die kragnetwerk tans onder erge druk verkeer – veral gedurende spitstye. “Hoewel die kragstelsel genoegsaam herstel het om deur die dag ten volle aan die vraag na elektrisiteit te voldoen, kan beurtkrag moontlik gedurende die aand ingestel word sou daar verdere onderbrekings in die beskikbare kapasiteit wees.” Die kragvoorsiener sê een kragopwekker elk by die Kusile- en Kendal-kragstasie behoort voor vanaand weer tot die stelsel gevoeg te word. Indien hierdie opwekkingseenhede nie kan terugkeer soos verwag nie, sal die kragnetwerk ernstig beperk word, wat ŉ verhoogde kans van beurtkrag op kort kennisgewing tot gevolg sal hê. “Die herstel van kragopwekkers by die Matimba- en Lethabo-kragstasie, asook twee eenhede by Hendrina en drie by Tutuka, word tans vertraag, wat die moontlikheid verhoog dat die aanbod gedurende die aand beperk sal wees.” Beurtkrag is verlede week ingestel nadat daar ŉ tekort aan opwekkingskapasiteit was toe van hierdie kragopwekkers onklaar geraak het. Volgens Eskom het die aanbreek van winter veroorsaak dat daar ŉ groter vraag na elektrisiteit is, veral gedurende die oggend en aand. Gevolglik sal die kragnetwerk dwarsdeur die winter onder druk wees. “Ons doen ŉ beroep op alle Suid-Afrikaners om elektrisiteit spaarsamig te gebruik, veral tussen 05:00 en 09:00, asook tussen 16:00 en 22:00,” sê die kragvoorsiener. “Ons het tans 3 049 MW wat weens beplande instandhouding nie beskikbaar is nie, terwyl nog 14 985 MW se kapasiteit nie beskikbaar is nie as gevolg van eenhede wat onverwags onklaar geraak het.”